ORDE do 19 de xullo de 2011 pola que se modifica a Orde do 29 de decembro de 2010 pola que se establecen as bases reguladoras para a concesión de axudas a entidades locais de Galicia para o financiamento de proxectos en materia de xestión de residuos, cofinanciada polo Fondo Europeo de Desenvolvemento Rexional, no marco do Programa operativo Feder Galicia 2007-2013.
Consellería de Medio Ambiente, Territorio e Infraestruturas — III. Outras disposicións — 08/08/2011

No
Diario Oficial de Galicia
n.º 2, do 4 de xaneiro de 2011, a Consellería de Medio Ambiente, Territorio e Infraestruturas publicou a Orde do 29 de decembro de 2010 pola que se establecen as bases reguladoras para a concesión de axudas a entidades locais de Galicia para o financiamento de proxectos en materia de xestión de residuos, ao tempo que se fai pública a súa convocatoria para o ano 2011, cofinanciada polo Fondo Europeo de Desenvolvemento Rexional, no marco do Programa operativo Feder Galicia 2007-2013.
As modalidades de axudas previstas nesta orde teñen por obxecto:
O transporte de residuos sólidos urbanos de bolsa negra ata as estacións de transferencia ou plantas de xestión de residuos máis próximas (capítulo II).
A introdución de melloras na xestión e explotación dos puntos limpos así como noutras infraestruturas municipais destinadas á xestión de residuos (capítulo III).
A prevención e recolla selectiva de residuos (capítulo IV).
Para o financiamento destas axudas o artigo 32 da orde prevía o seguinte:
Ata un máximo de 589.723 € con cargo á aplicación orzamentaria 07.03.541D.460.2 para as actuacións subvencionables do capítulo II desta orde.
Ata un máximo de 661.613 € con cargo á aplicación orzamentaria 07.03.541D.760.1 para as actuacións subvencionables dos capítulos III a IV desta orde.
Ambos os importes quedaban condicionados á existencia de crédito axeitado e suficiente por parte da Consellería de Medio Ambiente, Territorio e Infraestruturas nos citados orzamentos.
Precisamente, no tocante ao que se acaba de sinalar, acontece nestes momentos que a política orzamentaria, que implica o necesario equilibrio entre ingresos e gastos, exixe efectuar un axuste nos créditos inicialmente asignados aos diferentes centros de gasto que conforman os orzamentos da Comunidade Autónoma de Galicia, ante os posibles incumprimentos, por parte do Estado, dos compromisos de achegas do anticipo do fondo de cooperación previsto para 2011 no sistema de financiamento e nos ingresos da comunidade.
Por iso, motivado polo anterior e de acordo co principio de austeridade que preside a actuación da Administración pública, este departamento vese na necesidade de efectuar a anulación dunha parte dos créditos iniciais asignados a esta convocatoria de axudas, co gallo de manter o rigor e estabilidade das contas.
En concreto, por medio desta orde déixanse sen efectos as referencias ás axudas destinadas ao transporte de residuos ao tempo que se anulan os importes consignados para este capítulo na aplicación orzamentaria 07.03.541D.460.2.
En virtude do exposto e de acordo co establecido na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, así como os preceptos básicos da Lei xeral 38/2003, do 17 de novembro, de subvencións, e no Real decreto 887/2006, do 21 de xullo, polo que se aproba o Regulamento xeral de subvencións, e en virtude das atribucións que me foron conferidas,
Artigo único. Modifícase o texto da Orde do 29 de decembro de 2010 pola que se establecen as bases reguladoras para a concesión de axudas a entidades locais de Galicia para o financiamento de proxectos en materia de xestión de residuos, ao tempo que se fai pública a súa convocatoria para o ano 2011, cofinanciada polo Fondo Europeo de Desenvolvemento Rexional, no marco do Programa operativo Feder Galicia 2007-2013 (DOG n.º  2, do 4 de xaneiro), de conformidade co seguinte:
a) Suprímense e déixanse sen efectos todas as referencias ás axudas destinadas ao transporte de residuos sólidos urbanos de bolsa negra ata as estacións de transferencia ou plantas de xestión máis próximas.
b) Anúlase o importe de 589.723 € previsto no artigo 32 da Orde do 29 de decembro de 2010 con cargo á aplicación orzamentaria 07.03.541D.460.2 dos orzamentos xerais da comunidade autónoma para o ano 2011.
Disposición derradeira
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 19 de xullo de 2011.